**KRITIČKI PRIKAZ**

**Plemena, Nina Rain**

****

Drama „Plemena“ engleske spisateljice Nine Raine, najveći svjetski kazališni hit u 2012.godini, u listopadu je odigrana u vodičkom Kulturnom centru, na radost publike koja je gotovo u cijelosti ispunila dvoranu.

Plemena nam prikazuju odnose u obitelji čiji članovi imaju potrebu pripadanja jedni drugima.

Ja se osobno u predstavi nisam pronašla jer ne mogu zamisliti da se međusobno stalno svađaju, da otac viče na jednog sina, da sin govori prostote, da se o drugom - hendikepiranom sinu, pretjerano brine, da je kći neurotična, tek mama pokušava održati nekakav red. Zapravo, uopće ne razgovaraju o problemima, nego sve stavljaju pod tepih.

Gluhi sin s mukom izgovara ono što misli i tek u susretu s djevojkom, koja je nekada čula , a postaje gluha zbog genetskog naslijeđa, spoznaje da može izići izvan kućnih zidova i „razgovarati“ s drugima zahvaljujući jeziku znakova.

 Na žalost, otac ne želi da sin s njima komunicira jezikom znakova. On seli djevojci i postaje sretan. Međutim, njena gluhoća se pogoršava i ona želi biti slobodna na drugi način, želi se družiti s onima koji čuju. Sin opet ostaje sam.

Plemena ne govore o stalnoj tezi da smo svi jednaki, već pokazuje koliko smo svi različiti. Postoji li mjesto gdje plemena mogu ostvariti suživot? Ovisi li sreća pojedinca o pripadnosti nekome?

Iako su mi neke situacije u odnosima ove obitelji strane, dajem prolaznu ocjenu predstavi jer su glumci toliko uživljeni u svoje uloge da se njihova patnja, nemoć, čežnja, ljubomora, ljutnja osjeća i na daljinu. Suze u očima glumaca na kraju predstave uvjerile su me da oni zaista žive muke svojih likova. I u publici je bilo onih koji su predstavu napustili sa suzama.  
    U predstavi su igrali: Slaven Španović, Petra Kurtela, Janko Popović Volarić, Jasna Palić, Lana Gojak i Marko Torjanac. Predstavu je režirala Slavica Knežević za kazališta Planet Art i Teatar Exit.

Luce Storić, 8.r.