**Legenda o knjizi**

****

Jednog je dana Anđeo Znanja vidio kako svijet ne radi po pravilima Bijelog Vijeća. Znao je da prste u tome ima Morgana, kraljica Podzemlja. Ljudi nisu znali pisati pa se i ono malo znanja teško, a nekad čak i krivo prenosilo. Morgani je to išlo u korist jer su joj trebali glupi ljudi koji će ju slijepo slušati.

Anđeo je odlučio pomoći ljudima da se obrane od neznanja i Morgane. Našao je nekoliko pametnih ljudi. Godinama ih je navodio prema mjestima gdje su ostaci propalih pokušaja nastanka knjiga. Bilo ih je u kamenu, glini, drvetu...Nakon što je Anđeo vidio da su četiri čovjeka dovoljno zrela i spremna, pojavio im se u snu. I tako su sva četvorica usnula isti san u kojem im je Anđeo rekao kako bi trebali napisati knjigu koja će pomoći da se obrane od Morgane. Ujutro su se probudili odlučni i otišli na mjesto na kojem će nastati njihova knjiga. Bilo je to osamljeno mjesto gdje ih nitko ne može vidjeti.

Trebalo im je jako dugo, ali došli su do kraja. Nedostajao je samo blagoslov Anđela koji bi usavršio knjigu. U času blagoslivljanja u uličicu je uletjela Morgana. Sijevala je svojim crnim očima dok joj je kosa lepršala na oluji koju je stvorila svojim dolaskom. Uperila je blijede koščate ruke u knjigu. Anđeo se bacio ispred čarolije da zaštiti knjigu. Zahvaljujući njegovoj svjetlosnoj zaštiti, kletva se odbila od njega i pogodila Morganu.

Pala je na pod i prestala se micati. Anđeo i četiri pisca su otišli slaviti uspješno dovršenje knjige. Nazvali su je Biblija i glas proširili svijetom. No kad su oni otišli, Morgana je zadnjim snagama pritisla dijamant na čarobnoj ogrlici. Otvorio se veliki spiralni portal. Iz njega su doletjeli Morganini Crni Demoni. Na rukama su je odnijeli natrag u Podzemlje. Dok su se Anđeo i pisci veselili, ne znajući da je Morgana živa, ona je smišljala nove otrovne i okrutne planove za uništenje Knjige.

Lucija Ivanda, 7. r.