**TEMA BROJA**

**Projekt „Učiti kako učiti“**

****

Tijekom listopada i studenog satove razrednika posjetili su zanimljivi „gosti“. O čemu se razgovaralo, koji su ciljevi posjeta, jesu li učenici bili dobri slušatelji i primatelji vrijednih informacija? O tome sam razgovarala s voditeljima projekta „Učiti kako učiti“ : s pedagoginjom Vesnom Čvrljak, knjižničarkom Martinom Špadina i profesorom tjelesne i zdravstvene kulture Leonardom Gospodnetićem.

**Radionica: Kako da učenje ne bude mučenje ( 6. , 7.r.)**

****

Knjižničarka Martina:

- Svaki učenik s vremenom razvija svoj stil učenja, a to ovisi o mnogo faktora.Za početak, da bi sami sebi olakšali, učenici moraju imati svoje mjesto za učenje ( bez buke i drugih ometača). Važnu ulogu ima motivacija jer će motivirani učenici ostvariti bolje rezultate. Znači, ako je gradivo neprivlačno, u njemu treba naći neku zanimljivost koja će potaknuti na daljnje učenje. Osim motivacije jako je važna koncentracija, usredotočenost na predmet rada. Koncentraciji će pomoći svakodnevno učenje na istom mjestu, u isto vrijeme. Tri su temeljna koraka u učenju: upoznavanje s gradivom, Učenje poglavlje po poglavlje, ponavljanje.

Kod upoznavanja s gradivom treba pročitati bilješke, pa lekciju iz udžbenika, zatim odgovoriti na pitanja. Slijedi učenje poglavlje po poglavlje što znači da treba pročitati prvo poglavlje, napraviti natuknice i prepričati ga svojim riječima. Kad smo sigurni da smo prvo poglavlje naučili, prelazi se na novo poglavlje ponavljajući iste korake. Kad se gradivo nauči, treba ga ponoviti više puta. Naučeno treba ponavljati da se spriječi zaboravljanje.

**Radionice: Kako učiti s osmjehom na licu ( 5.r.)**

**Učenje sa stilom (8.r.)**

Pedagoginja Vesna:

- Učimo cijelog života, a za vlastito učenje sami smo odgovorni. Zato je učenika važno NAUČITI UČITI. Ne samo radi boljeg uspjeha u školi danas i radi daljnjeg obrazovnog i profesionalnog razvoja proveli smo s učenicima viših razreda radionice u sastavu projekta Učiti kako učiti. Željeli smo našim učenicima osvijestiti proces učenja, omogućiti im stjecanje znanja o organiziranju i upravljanju vlastitim učenjem, znanja o raznovrsnim stilovima učenja kako bi znali odabrati metode učenja koje im najbolje odgovaraju te ih podučiti vježbama za bolje učenje koje omogućuju nošenje sa stresom i neizvjesnošću novih zadataka



Pedagoginja:


- Ne učimo svi na isti način. Svatko ima svoj prevladavajući stil učenja, stil koji mu najbolje odgovara. Važno je prepoznati svoj stil i odabrati načine učenja u skladu s njim.

Stilovi učenja su:

VIZUALNI (moraju vidjeti da bi zapamtili);

AUDITIVNI ( moraju čuti da bi zapamtili);

KINESTETIČKO-TAKTILNI (najbolje pamte kroz pokret, dodiri aktivnost)



**Vježbe za bolje učenje (Tehnike disanja i gimnastika za mozak)**

****

Nizom jednostavnih i ugodnih vježbi (pokreta) mogu se poboljšati vještine učenja (koncentracija, pamćenje, čitanje i pisanje, jezične i matematičke vještine) kao i emocionalna ravnoteža te smanjiti napetosti. Takvim pokretima potiče se učenje cijelim mozgom ( desnom i lijevom hemisferom).



Nastavnik Leonardo:

- Budući da mozak kao organ iziskuje tri puta veću količinu kisika nego svi ostali organi, pravilno disanje od velike je važnosti za psihofizički status čovjeka. Što se tiče djece, pravilno disanje je također od enormne vrijednosti jer tehnikama disanja možemo izbalansirati rad endokrinog sustava, potaknuti rad hipofize i epifize te na taj način omogućiti djeci da izraze svoj puni mentalni potencijal. Što se tiče trauma ,psihičkih i fizičkih, putem tehnika disanja možemo na najbezbolniji način djelovati na njihovo uklanjanje. Posebno bih htio naglasiti važnost pravilnog držanja – posture jer se djeca zbog načina života ( puno sjedenja, nošenja torbi neadekvatne težine na jednom ramenu, nepravilno disanje).

Sunčica Karin, 8.r.