**REPORTAŽA**

**Izlet na Prvić i Zlarin**

Svanuo je vjetrovit, buran dan. Grane su se savijale laganim pokretima, a more se lelujalo pod dodirima vjetra. Činilo se da bi nas to moglo spriječiti u odlasku na izlet. Nismo to dozvolili. Sedmaši su se nestrpljivo, gurkajući jedan drugog, ukrcali na brod Desto. Bilo je zabavno promatrati plavo prostranstvo mora, koje se radovalo druženju s nama.

Zlarin je prekrasno mjesto, tiho i mirno. Dvije tisuće stanovnika palo je na sitne dvije stotine. Naša graja poremetila im je svakodnevicu. U srcu starog sela, u nizu kamenih kuća ugurao se Muzej Koralj. Kustosica nas je provela prostorijom u kojoj je, osim fotografija koralja i velikih amfora u kojima se prenosilo ulje, dominiralo ogromno staro sidro i dijelovi potopljene galije pronađene na dnu mora blizu Zlarina. Potopila se na putu iz Venecije za Split. U etno sobi mogli smo zamisliti život Zlarinjana jer su u njoj izloženi dijelovi kuhinje, spavaće sobe, narodnje nošnje...Mogli smo kupiti prekrasne ogrlice, narukvice ili prstenje načinjeno od crvenog koralja, ali za nas je to nedostižan san – zbog cijene.

Sigurno niste znali da otočani parkiraju bicikle visoko na stablu. Da,da, dvije bicikle ljuljale su se na granama visokog stabla. Poput pravih turista osvježili smo se sokovima u kafiću. Točno u podne Desto nas prevozi do Prvić Luke i Šepurine. Mjesto je kao iz raja, kojemu su ptice glavni stanovnici uz ponekog čovjeka. Šetnja je bila nešto duža. Čuli su se uzdasi umora. Netko je hodajući pio, a netko jeo. Memorijalni centar Fausta Vrančića dočekao nas je otvorenih vrata. Bilo je zanimljivo vidjeti makete mlinova i mostova stvorenih u mudroj Vrančićevoj glavi. Film o izumitelju, popratni tekstovi, fotografije i makete izuma jurili su pred našim očima, a mi smo zadivljeno u čudu gledali kako čovjek 16. stoljeća može smisliti stvari kojima se mi danas obilato koristimo. Film nas je upoznao s djetinjstvom F. Vrančića na otoku i njegovim odlaskom u dalek svijet.

Zabave nije nedostajalo, a more nas je na povratku primilo na svoja leđa i prebacujući brod s vala na val, otpratilo do Vodica.

Petar Vuković, 7.r.

